
- Cu gândul la “Fructul oprit "și la “copacul” ce l-a oferit 
dar, ochilor mai mult sau mai puţin deschişi frumuseții - 


Unde poți fi, când dorul te cheamă neîntrerupt și îl auzi 
cum strigă din fiecare cuvânt în dogoarea rodului pământului 
în care tu, fărâmă de Dumnezeu, tresalți la fiecare gând al 
altor fărâme bune, blânde, pline de bucuria frumuseții acestei 
vieți, acestei naturi mereu în schimbare dăruită de Domnul 
geometriei vulcanice a pământului, a amforei în care mișcarea 
de rotație și toate celelalte elemente ale manifestării împlinesc 
Lumina Ochilor Săi întru bucuria Omului și veşnic întru 
Bucuria Fiului Domnului? 

Unde poți fi când harul cântă în sufletul unei femei, decât 
alături de ea întru prietenie curată, neatinsă de patima urâtului 
uman? 

M-am bucurat să cunosc un om, o femeie plină de har, 
ascunsă mereu în spatele unei cortine largi de frici de a nu 
deranja, de a nu muta munții mărunți de micimi din loc, de a 
nu tulbura somnul altor ființe cu uriașa ei cunoaștere pe care, 
la începutul cuvintelor pe care ni le adresam, nu îndrăznea să 
și-o recunoască drept bogăţie de nedefinit în săracul alfabet 
uman. 

Pas cu pas am recunoscut în versurile ei, câteva din 
acordurile unei poete dragi mie de ani de zile, Edith 
Södergran. 

Unde poți fi, când sărutul tâmplelor adună în el bucuria 
cunoașterii și recunoașterii harului Omului prin Voia 
Domnului, pitit undeva, între voinţă și teama de a nu fi rănit iar 
şi iar de oamenii mărunți, obsedați în a aduce suferință de 
multe ori inutilă în structura şi eficacitatea ei, asupra evoluției 
sufletești și spirituale ale celui atins de ea. 

Unde poți fi altundeva, decât mereu alături de acea ființă 
uimitor de luminoasă, de blândă, alean pentru rănile sufletului 
trecute, prezente și viitoare, şi a te înălța alături mereu, pas 
cu pas, prin versul ei, prin lacrima ei amară sau de bucurie? 

Pentru că am avut bucuria să fiu acolo unde Domnul m-a 
trimis, sau m-a împins uşor de umeri să mă îndrept, apoi mi-a 
atins inima şi întreaga ființă cu esenţele ei, am rămas. Şi 
bucuria primului rod de suflet și nu numai de suflet al lui 
Carmen, acum a explodat în mugurii frunzelor unei flori rare. 


“Fruct oprit"? Aşa a numit ea primul său volum. Eu spun că nu 
este oprit ci este mereu permis de Dumnezeu întru luminarea 
şi înălțarea Omului care vrea cu toată forţa florii vieții lui să 
reziste în faţa furtunilor care-l cuprind în dansul lor mereu mai 
sălbatic şi mai frumos. Am plutit o vreme printre ramurile 
copacului “Fructului oprit”. Mai târziu am privit uimită cum se 
naşte sub ochii mei conturul tainei bucuriei de a deveni, odată 
cu autoarea, căutător fervent al tainei iubirii, al tainelor trăirilor 
atât de ardente, al răspunsurilor pe care fiecare în parte şi toţi 
laolaltă le dorim a le surprinde cât mai treji, cât mai aproape 
de maturizarea sufletului şi a spiritului flămând de adevăr 
născut şi nu făcut. 

Pentru acest volum liric, scrierea “rostogolim...” este un 
preambul din ale cărei cuvinte s-a născut şi titlul cărţii în care 
poeta spune: 

“rostogolim/...din chivotul iubirii/ speranţe adunate-n cioc 
de vrăbii/ le-nchidem în tumultul nerostirii/ plimbăm destine- 
aduse pe corăbii” 

Şi da, am pornit alături de Carmen Popescu într-o călătorie 
comună şi a fiecăreia în parte, alături întru cuvântul scris, 
întru cuvântul rostit, întru cernerea adevărului unic. Totul se 
adună în acea mică biserică de pe Sfânta Masă, numită 
chivot. Acolo se adună credinţa, iubirea, prietenia la cina de 
taină a fiinţei. Vorbim, comunicăm, rostim sau ne aşternem o 
frântură din sămânţa tainelor individuale, descoperim 
împreună propriile profunzimi ale propriilor taine ale trăirilor, 
ale naşterii gesturilor pe care am dori să le împlinim, rotunjim, 
însă pentru fiecare existenţa are pregătite alte şi alte coduri 
pe care fiecare este bine să le deschidă singuri pentru a 
putea continua firesc acea creştere care are acelaşi punct 
fierbinte final: cunoaşterea Iubirii Lui, a Domnului. Acel punct 
este un punct de final pentru un areal pot spune câştigat, de 
transcedere către următorul şi mereu la răsărit apare un altul 
şi un altul de “cucerit”. 

Există o greşeală esenţială în atitudinea fiinţei umane, 
subliniată fin în scrierea sa de Carmen Popescu: 

“lumina e pustie printre gene/ ne mângâie cu vocea ei de 
ceară/ privim cu ochii-nchişi ploaia cum cerne/ tot plânsul 
omenirii printr-o gheară” 

Somnul comodităţii, somnul orizontalei, diluează forţa 
luminii chiar dacă ne mângâie, curăţă, vindecă atât cât o 


lăsăm noi înşine să pătrundă în fiecare celulă a corpului fizic, 
în fiecare fragment blocat energetic al corpului energetic şi 
mai ales în fiecare fir de lumină al corpului spiritual. De aici se 
naşte se prelinge pe turlele micii biserici lacrima neostoită a 
umanului în singurătatea autoridicată zid aparent alb, plin de 
cârlige care agaţă, rănesc, ciobesc sufletul, frâng aripile dând 
naştere unui zbor închipuit. 

Şi iarăşi o scriere care îmi pare a fi esenţială pentru 
iconomia volumului, este “umbra unei umbre”, în care reapare 
“chivotul”: 

“în umbra iubirii tăcute e umbra/ extrasă c-un forceps din 
bolți rătăcite/ e chivotul veşnic în care penumbra/ adună 
lumina din seve-mpietrite” 

Dincolo de realitatea palpabilă, practic cunoaşterea 
superficială ale cărei dictonuri sunt date de simţurile fizice, 
există “penumbra”, chiupul cunoaşterii şi autocunoaşterii de 
sine aflate amândouă mereu în stare de sămânță printre 
pietrele izvorului vieţii. Acolo se adună toate cele adunate 
material şi sufleteşte de trup apoi mai departe prelucrate toate 
în laboratorul alchimic al sufletului. Impietrite sau nu, esenţele 
fiinţei cuprind toate fracțiuni de răspunsuri. 

Ştim mai mult sau mai puţin accentuat, fiecare în parte, că 
în toate descoperirile conştiente: 

“nu-i preţ pe victorii nici preţ pe înfrângeri 

pe lespedea vieţii trasăm începuturi” 

şi mai ştim sau învăţăm să vedem din ce în ce mai clar că: 

“în dansul de umbre pierdut între îngeri 

trec zile ce-adapă simboluri din ciuturi” 

Viaţa este un dans al umbrelor în lecţia nesfârşită a 
asumării noastre a legământului cu Domnul. În chivotul 
legământului iubirea îşi răsfrânge permanent seminţele 
tainelor sale ca pe un câmp pe care ici-colo s-au ridicat 
fântâni. Ciuturile lor în a căror mişcare descoperim- 
redescoperim simbolurile, semnele care duc la un moment 
dat la trezirea noastră. Noi suntem câmpul prins mereu prin 
privirile noastre uimite, de multe ori înfricoşate de atâtea 
necunoscute, de atâtea deschideri de arcuri de porți 
informaţionale. Câte unul din semne îşi pierde intensitatea ca 
vizibilitate trecând în starea de fluid care ne curăţă, ne 
vindecă pas cu pas vederea interioară, pentru a ne regăsi 


arcuri de curcubeu între aripile vulturului perpetuei dimineţi a 
fiinţei. 

“dansul de umbre pierdut între îngeri” este un dans tăcut. 
Ecoul lui este iubirea de sine, mai târziu iubirea de 
Dumnezeu. Ingeri căzuţi, oamenii care ne traversează 
secvenţe de viaţă ne aduc mai aproape de propriul sine sau 
ne îndepărtează, după cum le este datul fiecăruia în trecerea 
uneori prea grăbită prin punctele de foc ale drumului dat dar 
sfânt de Domnul. 

Mă gândeam ieri la iubirea obişnuită dintre ființele umane. 
Nu ştiu dacă este un acord mutual sau mai degrabă un acord 
instinctiv de căutare a codurilor energetice. "Priviri'-le în fond 
sunt impulsuri energetice pe care ni le transmitem în orice 
secvenţă de viaţă trăită mai mult sau mai puţin intens. 

Compatibilitatea credibilă, reală nu o găsim niciodată 
pentru că nu există compatibilitate şi incompatibilitate între 
două entități diferite, poate mai degrabă conectare, 
reconectare sau nu, privind aceasta prin prisma evoluţiei 
fiecărei fiinţe. Material există atracţie-respingere, pentru că 
mintea umană construieşte această noţiune. Există potrivirea 
sau nepotrivirea propriilor noastre acţiuni, propriilor noastre 
atitudini în infinita reţea care alcătuieşte existenţa, universul. 
Ce căutăm suntem noi înşine, prin jungla informaţională 
oferită deschis, gratis de divinitate prin tot ceea ce 
manifestăm. Mă întreb cum putem căuta ceva ce ţine de 
viitor, când pentru noi prezentul este o nebuloasă, trecutul la 
fel. Mereu rămân întrebări fără răspuns. Cele care vin mai 
adaugă un impuls, un semn oarecum clar asupra 
necunoaşterii umane. 

“Nici fruntea nu mai face valuri. Şi ochiul este viu. La 
orizont i se dezvăluie adevăruri nedigerate încă.” 

Deschide chivotul legământului cu ochiul spiritului, 
prietene cititor al acestor cuvinte de suflet. Rostogoleşte inima 
odată cu roţile trenului vieţii. Va curge izvor alb întru 
cunoaşterea profundă a bucuriei depline a fiinţei tale şi a 
lubirii Lui, nicicând înainte de a te cunoaşte pe tine însuţi, în 
fiecare nervură a pietrei unghiulare a destinului tău. 


Anne Marie Bejliu 
21 septembrie 2014 


Trenul de noapte a adus tăcerea. Se zbenguie în 
interior, incitând sufletul să se răstoarne. Cuvintele nu 
mai vor să ascundă după ele lacrimi. Nici fruntea nu mai 
face valuri. Şi ochiul este viu. La orizont i se dezvăluie 
adevăruri nedigerate încă. 

În doi şi azima este mai gustoasă. Perspectiva 
abordării creaţiei devine posibilă. Secunda capătă 
greutate. Colorează tâmpla în albul înţelepciunii. De 
veghe pe o plajă a sufletelor, cuplul devine una cu 
peisajul. Rațiunea nu le mai înnoadă gândurile. Le 
eliberează, încurajându-le să ţină o prelegere despre 
lumină. 

Zâmbetul inimii deschide un unghi spre infinit. Dalta 
muşcă timpul, îngropând fărâme din el în clepsidră. 
Prin porțile deschise ale cerului, paşii nu mai sunt 
imposibili. Valul va face proiecția unei continuităţi. 


visul de noapte 


frumos este visul de noapte 
lumini strălucesc din pământuri 
deschide o lume de fapte 
descrise de tine prin rânduri 


văzduhul de-şi prinde cunună 
descânt între soare şi stele 
pictează pe corp praf de lună 
îşi pune pe deget inele 


se scaldă în baie de lapte 
răsfaţă o formă umană 
lumina din ochi este-o hoaţă 
vrăjeşte destinul de smoală 


copilă cu trupul de fluturi 

în mâini cu petale de floare 
cu gândul aduci numai cânturi 
ce zboară pe raze de soare 


din stropii de rouă destinul 

îşi soarbe cafeaua-ntre gânduri 
o viaţă senină-i festinul 

purtat în iubire de vânturi 


lumina clipeşte-ntre gene 
când îngerii cântă prohodul 
în şoapte vrăjite va cerne 
un gând ce alintă norodul 


ce cald e la tine-n iubire 
în ochi Îţi citesc bucuria 
trec zile şi ore pierdute 
iar tu îţi ascunzi nostalgia 


Povestea are ţărmuri cu ochii în trecut. Umple 
spaţiul dintre două sensuri, aruncă ceața din pumnul 
dimineţilor în vatra trăirilor. Se fac paşi peste bolți cu 

buzunarele goale. Vântul se dă în leagănul timpului. De 
becul din cer, stă agăţat un liliac uitat din noaptea 
tăcerilor. Balansoarul se zbenguie între minus şi plus, 
odihnind senzaţii. Din mucul de ţigară cade scrum 
necontrolat de vreme. Este luat pe tălpi şi înşirat în casa 
viselor. Paşii îşi vor lăsa amprenta pe el. 

Cutia cu jucării va deschide porțile. Din ea se vor 

înşira cuvinte cu ghete lustruite ca la promenadă. 

Doi copii, înnebuniţi de zbor, plătesc bilet, doar 

pentru dus, într-o dragoste cu final fericit. În joaca lor, se 
ascund după ture. Regina şi regele trebuie salvaţi. 


sufletul 


mi-i sufletul prin gânduri dus 

iar clipa se sparge de val 

te prind la pieptu-mi dor nespus 
copil al visului banal 


plutesc pe valul unui cânt 
iar mâna-mi tremură în vis 
când herghelii se-aud prin vânt 
la geamul timpului rescris 


mi-e sufletul de tine prins 
cireaşă dulce dintr-un gând 
cuvintele ce m-au răpus 

ţi le ofer acum tăcând 


în trunchiul veşted din trecut 
mai curge vlagă ca-ntr-un somn 
sunt rătăciri prin zbor ştiut 
însămânţate de nesomn 


ce-aşteaptă dragostea-n priviri 
râvnită ca pe-un dar din timp 
prin geamul dintre amintiri 
destinul unui anotimp 


10 


M-am trezit în toamnă, cu pasul gol, răvăşit de 

frunze. Foşnea bătut de vântul aşteptărilor. Toată viaţa 
o aşteptare a unui nou salt, a unei noi privelişti, 
vizualizată totdeauna de sus. De sus, perspectiva este 
alta. Te simţi liber, te simţi tu şi poti depăşi cu uşurinţă 
neprevăzutul. Jos este prea multă umbră şi asta mă 
sufocă. E aglomerat, amestecat, sumbru. Trist, prea 
trist. Ţesătura este prea densă. Sus poți să respiri altfel 
viața. Aşa de mic este totul când stai bine înfipt în tine! 
Am crescut în toamne. Picioarele vor încă să foşnească 
între frunze. Doar în doi. Pentru că această plăcere va 
mai dura pământean, o clipă. Apoi va deveni boltă peste 
vieți. 

de ce, Doamne, doar toamne 


de ce mi-e drag să te privesc în toamnă 
prin stropii grei care îţi bat în geam 
m-aduni între petale care-ndeamnă 

să fiu culori prelinse de pe ram 


de ce mi-e drag să te răsfăţ în toamne 
cu vântul brun ce-ţi şuieră prin păr 

ca fruct oprit care în dor adoarme 
când viaţa-i părăsită-n adevăr 


de ce m-arunc în vise printre toamne 
cu ochiul viu într-un mister stingher 
de ce mă-nchizi între iluzii, Doamne, 
şi-apoi m-aduni prin rugăciuni din ger 

Viaţa zboară, norii se împrăştie, razele aprind 
lumânarea. Tălpi de nisip sunt duse de corăbii pe 
țărmuri. Picătura cade într-un colţ de anotimp. Pânza 
flutură agăţată de catarg. Paşii împrăştie timpul sub 
privirile atente ale universului. Roata se învârteşte în 
apă când lacrima îi rupe sticla. Priveşti ovalitatea vieţii. 
Alergi prin norii unui pendul prăfuit de gânduri. Yin şi 
Yang îşi ating formele prin fumul cunoaşterii. Crucea 
priveşte omenirea. Citadela încă nu e sfărâmată. 
Piramidele ascund adevăruri existenţiale rătăcite de 
vreme. 

Doar lumina împrăștie culoarea pe pânza unui 

început. Note se răzvrătesc prin căderea firului de nisip 
în clepsidra obosită de atâta rostogolire. Focul arde lutul 
plămădit cu migală de natură. Esenţa se înalţă la cer. 
Între petale şi nori, pasărea zboară strivind apa cu 
ghearele. Curgere, doar curgere. De lut, de apă, de 
aştri, de culoare, de timp. Noi doi încercăm să încetinim 
trecerea. 

uitat de lună 


iubite te-am găsit pe-o margine de țărm 

uitat de rugăciune cu chip beat de nesomn 
cu vântu-n gând şi dorul plecat în vis tăcut 
pierdut în anotimpuri cu trupul de-mprumut 


iubite cad pe streşini mocnite nopţi de ploi 
azi umbra ta tresaltă ca urletul din noi 

ai pasul rupt de trudă poteci sunt prea adânci 
şi frunza se topeşte în glodul de pe lunci 


de-atâta vlagă versul n-a strălucit în sens 
s-a-mpiedicat cu ochiul trădării de nonsens 
un murmur surd se zbate în picurii de jad 
de-atâta soare hâtru eu am uitat să ard 


prin gări de promoroacă azi vin să te aştept 
în vise deznădejdea şi-ascunde capu-n piept 
oraşu-ntoarce chipul spre veştedul trecut 

pe străzi doar frunza-şi plimbă tăcerile în vânt 


iubite iar aluneci pe-o margine de țărm 
uitat de luna plină cu viaţa în nesomn 

prin crengi o noapte albă surâde pe ascuns 
aduni în palme clipa care se-neacă-n plâns 

Într-o dimineaţă când am intrat în bloc, am găsit la 
parter liftul iubirii. Pe uşă scria cu litere mari: "Prima 
oprire, între stele." Era o provocare. Eram fericită că am 
să strâng în braţe norii. Nu mi-a ieşit. La etajul şapte, 
liftul s-a blocat. Ore cusute pe răbdarea mea m-au țintuit 
în cutia viselor. Cum o arăta iubirea? Are culoare, 
formă, miros? Care simţuri vor fi eliberate prima dată din 
chingi? În alunecarea imaginaţiei făceam scenarii după 
scenarii. În sfârşit mă întâlneam cu iubirea. Din 
ameţeala zborului mă trezeşte un zgomot. O mână mă 
invită să ies. Mi s-a comunicat: "Atât aţi avut de mers. 
Aici este locul în care iubirea vă va aşeza cerul în 
palme." Am privit uimită chipul care îmi şoptise acele 
vorbe. Avea blândeţea unui înger. Acum ştiam sigur că 
până aici trebuia să merg în acea toamnă târzie. Doar la 
etajul şapte. Aici locuia cerul viselor mele. 

o definiţie 


iubirea nu e un păcat, e raza unui răsărit 

parfum de floare adunat din nopţi de-amor neîmblânzit 
iubirea-i ghiocel născut printre felii de anotimp 

e zboru-n care te-ai pierdut cu trupul rătăcit prin timp 


ea este clipa fără țărm când vântul rupe-un val de-un gând 
o tresărire-n care-adorm două iluzii fremătând 

iubirea-i spinul din cuvânt topit în câmp de maci pe cer 

în dorul spulberat de vânt într-o furtună de mister 


iubirea este dar divin cum s-o alung din pasul meu 
e trup de înger e festin pictat în doi de Dumnezeu 

Să deschidem căile soarelui! El este veşnicul hoinar 
prin anotimp. Să-l lăsăm să ne inunde celulele! În trupul 
cruce, Dumnezeu va injecta culoare, ne va picta viaţa cu 
mai multă franchețe. Fericirea va umple forma cu 
lumină. Vom străluci asemeni lui, eliberând din corsete, 
sufletul. Într-un trap existenţial îşi va înmuia pentru încă 
o clipă copita în verdele unui val de pe ţărmul eternității. 
În curând va galopa pe oceanul de frunze, ridicând la 
cer foşnet de culori fine, pastelate. Vom curge în 
toamnă, asemeni vieţii care va pune norii ca pe un citat, 
între ghilimele. Într-o toamnă cu cercei de vise şi cu 
doruri prinse în păr, lumescul nu-şi va mai găsi umbra. 
În ochii noştri vor străluci poeme pe care ea le va umple 
cu firescul metamorfozării. Melancolia se va regăsi în 
înțelepciunea trecerii vieţii. Tăcerea îşi va întinde 
tentaculele în abisul ancestral, singurătatea va pendula 
între viaţa şi moartea cerebrală iar cerul ne va lepăda 
încet, încet, din înlănţuirea aştrilor. Se va lăsa cortina de 
nori pe viaţă, pe zâmbet, pe lut. Vom ridica-o peste o 
clipă când vom păşi în lumea înţelepciunii eterne, o 
lume de alb, cu stele de zahăr în cosița nemuririi. 

timp rupt 


un soare stă să cadă-n vers 

pe drumul tău ca un blestem 
te-ascund în dune şi te chem 
iubire-nchisă în totem 


o oază râde-n ochii tăi 

şi-un tremur zbuciumă prin ger 
fardezi o geană cu rimel 

din lut prin noapte ce să-ţi cer 


îţi scrii pe-ascuns destinul mut 
în trapul calului rebel 

înoţi prin gânduri renăscut 
iubitule ce să-ţi mai cer 


tu rege în neant pierdut 
deschide timpul rupt în noi 
brăzdat mi-e dorul de-nceput 
de visul reclădit în doi 

Iubirea nu se vinde la o tarabă într-o piaţă. Ea este 
medicamentul cu ajutorul căruia ridici din patul traumelor 
suflete moarte. Ea îţi aduce în viaţă veşnicia. Îţi 
transfigurează trăiri mărunte într-una elaborată. Te 
contopeşte cu universul, cu infinitul din tine. Doar atunci 
eşti tu cel adevărat, fără măşti, în caruselul fericirii. Ce 
se alege de tine după ce îţi impui să nu mai iubeşti? 
Devii o mască. Aşa cum sunt şi altele din jurul tău. 
lubirea e vie, e adevăr, este culoare, zbor, este cuvântul 
lui Dumnezeu, o pânză de păianjen în care fiecare îşi 
are locul şi rostul, este floarea din ghiveciul trăirilor care 
străluceşte anihilând toate intemperiile. Este nepreţuită, 
de aceea doar o oferi întru vindecarea aproapelui. 
Oamenii nu ştiu să iubească. Se metamorfozează după 
placul celorlalţi. De ce ar fi altfel? 

rostogolim... 


„din chivotul iubirii 

speranţe adunate-n cioc de vrăbii 
le-nchidem în tumultul nerostirii 
plimbăm destine-aduse pe corăbii 


e-atâta dragoste la mine-n suflet 
şi-atât de tandru îmi întinzi o mână 
îmbrăţişăm tăcuţi al vieţii zumzet 
parc-am fi mateloţi într-o furtună 


spălăm tristeţea de pe bolta frunţii 
trecutul e o linişte eternă 

în zborul nostru sărutăm şi munţii 
o soart-avem şi-aceea este ternă 


lumina e pustie printre gene 

ne mângâie cu vocea ei de ceară 
privim cu ochii-nchişi ploaia cum cerne 
tot plânsul omenirii printr-o gheară 


deschidem poarta unui timp ferice 
rostim o rugăciune-n ceas de seară 

din stele rupem fire de aglice 

iubirea noastră-i strânsă-ntr-o comoară. 

Matematicienii spun că minus infinit si plus infinit ar fi 
două limite. Spaţiul meu nu este limitat, aşa că nu 
accept nimănui să ia din el. Pe o axă,( numai în jos ) se 
conturează ca un sân de fecioară, parte dintr-o 
sinusoidă. Cealaltă, de sus, este atât de luminoasă încât 
devine transparentă. În jocul sinusoidal, creaţia (femeia 
sau bărbatul-eu, în funcţie de lecţii) se unduieşte de o 
parte sau de alta a unei abscise ca să dea vieţii infinite, 
strălucire de briliant. Purtăm în braţe, unul vieţile 
celuilalt, ca să le ajutăm să ajungă la gradul de 
strălucire maximă. Ne amăgim carnal, dar e o iluzie 
dulce minţindu-ne că e bine în Purgatoriu. Dulce după 
amar. Amăgiri continue pentru simţuri. inta de fapt 
este alta. Elevarea noastră. Raiul şi iadul sunt de o 
parte sau alta a unei linii trasată cu creta de Creator. 
Sus, lumea sticlă, curată, transparentă, plină de lumină 
iubire şi odihnă şi jos iadul cu tot ce incumbă el. Şi noi, 
într-un continuu maraton. Noroc că suntem împreună şi 
ne amăgim, ca să nu ne plictisim. 

De ce lui i-ar fi bine şi celorlalti rău? Şi de aici 
compromisul? Dacă nu ştii să oferi, învaţă măcar să o 
primeşti cu seninătate şi bucurie. Dar ţine minte! Cu 
toate sacrificiile nu mai poţi redobândi o iubire pe care ai 
strivit-o între orgolii. 

umbra unei umbre 


în umbra iubirii tăcute e umbra 
extrasă c-un forceps din bolți rătăcite 
e chivotul veşnic în care penumbra 
adună lumina din seve-mpietrite 


ascultă bătaia de ritmuri acute 

cu vocea-i firavă din clipe se-nfruptă 
în zori cu vibrații petale pierdute 
răstoarnă-n pocale trăirea abruptă 


nu-i preţ pe victorii nici preţ pe înfrângeri 
pe lespedea vieţii trasăm începuturi 

în dansul de umbre pierdut între îngeri 
trec zile ce-adapă simboluri din ciuturi 

În fiecare dimineaţă sorbim dintr-o cafea plină cu 
poveste, muzică, noutate, suspans, toate cu aromă de 
viaţă. Astăzi o nimerim mai tare, informaţia este 
zguduitoare, veştile şocante, mâine mai relaxată, plină 
de glume si muzică, alteori o abandonăm în ceaşcă 
pentru că este plină de tristețe. Întotdeauna are 
amprenta iubirii, bucuriei şi înţelepciunii şi rareori pe cea 
a urii şi dezbinării. În ea amestecăm gânduri, stări, un 
anotimp sau altul, mult soare şi două suflete în căutare 
de ele. Dar cafeaua este întotdeauna neagră şi tot 
timpul necesară în deschiderea unei zile, în remontarea 
forțelor pentru abordarea altui început. Luni. O nouă zi, 
un nou început, alt anotimp. Anotimpul sufletelor 
noastre. 


23 


pocalul vieţii 


jumătăţi de măsură ne oferă suspin 

jumătăţi de-adevăruri doar pelin şi venin 
când în soare te clatini m-amăgeşti în tumult 
între norii tomnatici vocea nu-ţi mai ascult 


jumătate de cer stă cu umerii goi 

jumătatea cealaltă e suspinul din noi 
răsuflarea-i simţim ochi prelungi se-adâncesc 
printre stele-n cădere le privim ne zâmbesc 


răposatul din mine se întreabă tăcut 
de ce-mi lepăd prin vreme jumătatea în lut 
jumătatea din tine te întreabă ce faci 
îi zâmbeşti vieţii tale ochii-s trişti şi posaci 


ne unim jumătăţi ale unui întreg 

stări idei reprimate sunt săgeți ce converg 
spre un timp care-aleargă ca fugarul prin crâng 
pedalăm nişte clipe inimi bat nu ne-ajung 


am mai vrea rătăcind jumătăţi de măsură 

să le strângem din suflet şi să scoatem pe gură 
doar cuvinte-nvelite în buchete de flori 

care-n stropii de gheaţă se transformă-n ninsori 


jumătate din mine jumătate din tine 
două vieţi şi-o iubire cât pustiul din mine 

Arc peste timp, sufletele noastre călătoresc printre 
dune de raze, peste munţi de frunze tomnatice, peste 
mări de ierni rebegite. În salturi se desprind de sol, 
plutesc precum cometele pe cercul de foc al cerului, 
deschid aripile zborului şi, în planare liberă, sparg luciul 
apei ca să prindă în nadă timpul. EI fuge, le agaţă, le 
ninge viaţa cu fulgi mari de mireasmă şi mâl. 

Sufletele îşi depun cunoaşterea pe solul multiplicării, 
şerpuiesc printre stânci de carton, înspumate, cu 
speranţa în nemurire, le bate inima de atâta zbor, devin 
statornice, vegetează până la plictis, apoi urcă iar, într- 
un ritual al împerecherii. 

Din înălţimi, perspectiva îngroapă mintea în adâncul 
albastru al tristeţii. Mişcări uneori line, alteori tulburi, 
incită viaţa la meditaţie, la continuitate, la nefiresc. 
Lumină, multă lumină sub tălpile aglomerate ale 
cerului, înfloreşte câmpul de atâta primăvară. Se trece 
de la verde la cărămiziu, apoi la alb, într-o perpetuare a 
celulei. 

Fire leagă o formă de alta, o piatră de alta, un cer de 
altul, pentru odihna vieții şi a morții. 

nuanţe de alb şi negru 


orice iubire-ncepe-n drag de alb 
şi se termină-n vaietul de negru 
te-ascunzi în flori cu sufletul tău dalb 
chemând lumina-n trupul tău integru 


colinzi trăiri nebănuite-n vis 

în doi un zbucium e între tăceri 
atingi şi alb şi negru-n compromis 
le stingi în lut prin chinul cu-adieri 


în freamăt gândul te pândeşte-ades 
blochezi privirea într-un adevăr 
spui vorbe-n şoaptă fără înţeles 
destinu-ţi plimbă mâinile prin păr 


alungi un negru-n alb fără să şiii 
că soarta-ţi poartă paşii în neant 
prin zgomotul din beznă te rescrii 
în visul tău pornit dintr-un înalt 

De multe ori am încercat să-mi explic de unde a 
început viaţa mea infinită şi când se va termina? Foarte 
multe oferte mi-a făcut în derularea ei. O singură cerinţă 
nu mi-a îndeplinit: să mă întoarcă în timp atunci când 
obosesc, în cel mai frumos fragment, cel al împlinirilor 
totale. Oare există şi asemenea paragraf în existenţe? 
Cred că nici ea nu ştie decât zborul înainte, fără să facă 
paşi invers. Au fost meditații în care mi-am accesat vieţi 
anterioare. În niciuna nu am găsit perfecțiunea. Doar 
cioburi dintr-o plinătate a diferitelor registre care se 
suprapuneau inevitabil unele peste altele, într-o 
metamorfozare subtilă a conştiinţei. 

Când a început? Când se va termina infinitul? Într-o 
logică matematică infinitul nu are sfârşit. Numai că 
fiecare dintre noi are infinitul său limitat. Ca ploaia, 
atunci când se plictiseşte norul să mai plângă. 

Atunci vom deveni îngeri. Acolo ai să mă aştepţi tu, 
spirit perfect, pentru a ne contopi lumina. Am să te 
recunosc după felul cum străluceşti. De-abia atunci vom 
fi cu adevărat eliberaţi de impuneri personale. 

noi 


noi suntem începutul şi sfârşitul 
doi mateloţi ai tristelor poteci 
zâmbesc în noi nadirul şi zenitul 
au trupul înflorit de zori pe veci 


noi rătăcirea-n veşnice iluzii 

topim parfumul vieţii-n nopţi de vis 
între petale dejucăm aluzii 

lăsăm să curgă trupu-n compromis 


blazonul ni se-aşează peste gânduri 
mai liberi clipa o trăim intens 

citim rumoarea lumii printre rânduri 
şi deportăm o vorbă fără sens 


noi suntem incipitul şi sfârşitul 
pe dogme pedalăm cu pasul viu 
purtăm pe umeri veşnic infinitul 
ne-adăpostim în noi într-un târziu 

Liane gând m-aruncă în alcovul unei mări 

dezlănţuite. Astă seară aş vrea să ascult o poveste de 
iubire cu final fericit. Ca în basmele cu Feti Frumoşi şi 
llene Cosânzene. În ziua de azi trebuie să cauţi mult ca 
să găseşti asemenea poveşti. Oamenii nu mai ştiu să 
iubească frumos. Fiorul primei atingeri a dispărut. 
Vacarmul zilnic, contra cronometru, a înlăturat parfumul 
sentimentelor profunde. O întâlnire într-un restaurant 
urmată de o descătuşare a simţurilor, de câteva minute 
sau poate de o noapte, pare suficientă pentru a mulţumi 
foamea carnală. Apoi aleargă iar în rutină până îşi mai 
amintesc încă o dată că au cunoscut pe cineva, prins şi 
el în galopul clipei. Dacă au fost mulţumiţi cu prima 
experienţă acceptă şi a doua provocare. Dacă nu, caută 
altă persoană, şi alta, şi alta, cu speranţa că va apărea 
cineva care să se plieze pe nevoile lor de zi cu zi. Poate 
a existat dintotdeauna dar in zilele noastre s-a accentuat 
turismul carnal.Două fire de paie ard într-o secundă în 
soba trupurilor şi gata. Fiecare pe drumul lui. Comod şi 
fără obligaţii. Nici plictiseala nu are când să se 
instaleze.Nu mai există o statornicie şi o soliditate a 
iubirii. Oare mai există iubire? Fiecare personalizează 
definiţia acestui sentiment în funcţie de lecţii de viaţă 
care se succed şi pe care fiecare le percepe în modul 
propriu, le acceptă sau nu, progresează sau nu, pană la 
urmă ce mai contează ce se rostogoleşte? Oricum viaţa 
curge ireversibil. Se ajunge rapid la vârsta înţelepciunii, 
oamenii ar mai vrea să o ia de la capăt dar este 
imposibil. Timpul îşi urmează calea fără odihnă iar ei, 
legaţi la ochi cu problemele existenţiale uită că 
Dumnezeu i-a creat iubire, nu haos şi nici orbire. 

Cum ziceam, astă seară aş dori să ascult o poveste 

de dragoste, adevărată. Poate cineva să mi-o spună? 
Sigur nu aş mai avea nevoie de alt somnifer. 

excepţii de la reguli 


eliberăm refluxul într-un context de stări 
exacerbând plăcerea din visele de azi 
topim în rugăciune blestemele din zori 
pe notele tăcerii iubim ca nişte barzi 


excepţii de la reguli zobim pierduţi în scris 
cu frunţile pe ruguri aprinse într-un tot 
deschidem orizonturi în veşted paradis 
despachetând trecutul cu ţipătul din ort 


pedeapsa remuşcării aruncă piatra-n ochi 
în clipa rătăcirii zidită într-un mal 

vom luneca-n iluzii ca-n lingura de stropi 
despachetând eclipsa din umbra unui val 

Luna, Îşi pregăteşte cu minuţiozitate apariţia. Se 
priveşte în oglinda oceanului de trăiri şi îşi conturează 
chipul în funcţie de stările fiecărui început, zâmbeşte 
clipei care o să vină şi aşteaptă mâna întunericului ca să 
o invite la balul nupţial. Ştie că ea va fi eterna regină, 
chiar dacă nori fugari vor să-i estompeze strălucirea. 
Întunericul îi va fi un partener credincios. Doar el îi va 
pune tot timpul în valoare lumina. Cu sceptrul în mână şi 
coroana pe tample, pluteşte în visele îndrăgostiţilor. Le 
va plimba sentimentele în caleşcă de stele. Pulsul va 
galopa în spuma dorințelor. Speranţele se vor dezlănţui 
într-un balet tainic. Totul va fi mirific. lar ea, stăpâna, 
fericită de tabloul pictat cu atâta migală, după ce salută 
zorii, lasă soarelui bucuria să încălzească inimile 
plecate la odihnă după atâta dezlănţuire. Apoi o altă 
noapte şi o altă zi, într-un perpetuum mobile. 

decenţă împărtăşită 


mă învelesc cu tine în nopţi împărtăşite 
în zborul meu feeric cu inima-ntre stele 

în strigătul de ciută din zile-nsufleţite 

porţi între coarne frânte amorul vieţii mele 


cearşaful cu dorinţe purcede din privire 
o ploaie de cuvinte rostogolește roua 

tribut plăteşti durerii cu paşi în devenire 
şi-apoi te-nalţi în tine tăcut în ziua doua 


când intri în iubire bocancii-s mult prea grei 
preferi o talpă goală să simţi nemărginirea 

să-ţi râdă trupu-n soare când sorbi din ochii mei 
decenţa regăsirii să-ţi mângâie privirea 


în cântecul de leagăn te-adorm bărbat al meu 
pe carnea mea sărată să-ţi înflorească gura 
plăcerea de-om simţi-o va şti doar Dumnezeu 
euţi-oi susţine-n taină firesc căutătura 


mă învelesc cu tine în ziua ce-a-nceput 
în zborul meu feeric cu inima în soare 
în strigătul de ciută cu chipul neştiut 

te port pe tine-n mine bărbatul lumânare 

Tu, inimă, petală a vieţii, fruct al pomului originar, 
străluceşti în pieptul unei forme lut. Eşti vulcanul care îşi 
scutură lava ca să elibereze energia acumulată de clipă. 
Aduni în tine toate ploile nesupunerii, aduse de vânturile 

sorții. Pe conturul tău străluceşte roua dimineţilor, după 
ce viselor le curge din ochi lacrima despărțirii de mirifica 
lume a astrilor acoperiți de păcat. 

Inimă, în tine vin şi pleacă trenurile gândurilor 

nepătate, călătoreşti cu ele în universuri de taină, cu 
apusul în flăcări şi adevărurile, deschideri spre lumină. 
Strângi în tine tot jarul atingerilor efenere cărora le dai 
culoare şi apoi le trimiţi ofrandă Creatorului. Nu ai 
odihnă cât e viaţa de lungă. Nu te plictiseşti, doar te 
agăţi din când în când într-un exces de trăire. Prin tine 
timpul se rostogoleşte vesel, îți răscoleşte adâncul şi se 
opreşte pe ţărmul somnului etern. 

Te simt fierbinte, inimă fără prihană! 

cresc adorm respir 


eu cresc în tine adunând un vis 

şi plâng în valuri stinse-acum la mal 
mă pierd în derizoriul de nescris 
şi-alerg în trapul ultimului cal 


adorm în tine legănată-n gând 
ţi-adun mireasma pletelor din mări 
răspund la şoapta dorului vibrând 
ştiind că eşti pierdut în depărtări 


respir plăcere-ascunsă de priviri 
atinge mâna trupul răzvrătit 

blesteamă gândul ars de neiubiri 
din noaptea scursă până-n infinit 


primesc cu drag cuvântul tău dorit 
mi-adapă tihna regăsită-n doi 
mă-mbăt cu taina duhului smerit 
ce pune punct desfrâului din noi 


eu cresc în tine adunând un vis 

şi plâng în valuri stinse-acum la mal 
mă-nalţ în cerul unui frânt abis 
valsez delirul ultimului bal 

Între mine si tine... timpul 


Vântul desface evantaiul. Norii sunt îngrămădiţi în 
punct. Plouă cu ani. Ani veşnici în clipe fluturi care îşi 
mişcă aripile bulversând vagoane de trăiri. Poposesc in 
gara-suflet ca să aducă parfumul valurilor închis în cutii 
muzicale. Notele îşi iau zborul printre stâncile 
fărădelegilor, literele îşi înfig veninul în amurgul 
aşteptărilor, tălpile joacă step pe plaja cu lilieci. Tu zbori 
în infinituri mărginite de hologramele matrice, desenate 
la gura sobei de copilul care îţi suflă în ceafă mersul 
înainte. Totul fuge în tine iar tu te disipi în toate. 
Mâinilor le transpiră talentul în oda conturului 
neprevăzult. [i se va pierde identitatea pe sub stâlpii 
care ţin cerul universului estompat de clipă. 

Am venit la tine ca să-ţi înfloresc timpul blocat între 
evoluții. Păşeşte! Lumina ridică ochii spre El. Sufletele 
i-au absorbit opacitatea şi i-o returnează cu parfumul 
pământ care râde în ele. 

vieţi personificate 


îţi sorb trăirea ce-o ascunzi în suflet 

şi mângâi şoapta când se naşte-n mine 
mi-alung tristeţea de se pierde-n cântec 
descalţ năduful ce se zbate-n tine 


dezlănţui viaţa frântă-n înţelesuri 

şi floarea ce zâmbeşte în fereastră 
mă-ncântă versul care-asudă-n sensuri 
cu rima cea zglobie şi măiastră 


iubirea curge prin livezi cu îngeri 
delirul rupe între dinţi o rază 

pe ape stol de lacrime sunt scurgeri 
ce pleacă dintre genele din frază 


şi-ajung pe câmpuri stoarse de suspine 
cobor din munte-n gheaţă pe-ndelete 
adapă frunţi dospite de trăire 

şi-obrazul dezbrăcat acum de plete 


respiră liniştit la mine-n suflet 

aleargă clocotind la tine-n viaţă 

te pierde veştejit într-un răsuflet 
şi-aprinde-apoi un zâmbet cu dulceaţă 


ce lin mi-e traiul când te ştiu aproape 
ce tristă sunt că fugi de lângă mine 
în negura ascunsă pe sub pleoape 
şi-n dorul universului din tine 

Mă simt foarte obosită. M-am împiedicat de un punct 

şi nu ştiu ce să fac cu el. Să îl aşez după o propoziţie pe 
care tocmai am terminat-o de scris sau să îl şutez trei 
fraze mai departe. Se impune un moment de respiro. 
Simt că nu mai încap în nicio propoziţie. M-au acoperit 
toţi cu semne de punctuație şi am nevoie de un duş. 
Cred că am să stau mai mult sub jetul de apă. Zgomotul 
lui îmi va proteja urechile de alte sunete perturbatoare. 
Şi... cum vă ziceam: Ce credeţi că ar fi bine să fac cu 
punctul ăsta? Să-l pun sau să mai mâzgălesc altă foaie? 
Dificil moment! Mă voi arunca în pat şi voi trage un pui 
de somn. Mâine, poate, îmi va oferi altă soluţie. 

poveste 


nici vorba nu mai are somn 
când glasul nu-ţi aud în tihnă 
copilul dulcelui nesomn 
creat în nopţi de neodihnă 


şi timpul va plânge văpăi 
când zmeii rup în dinţi destine 
iar paşii ploii zurgălăi 

în pragul dorului de tine 


şi ziua se schimbă în noapte 
când viespile-şi înfig veninul 
prinţesele vorbesc în şoapte 
se-aude-n urma lor suspinul 


din jarul gândului rănit 

o herghelie nechezândă 

te caută până-n zenit 
te-aşteaptă printre nori la pândă 


când fulgerul te strigă-n glas 
topit de somn şi de beţie 
iubitul meu vino un ceas 

să împlinim o profeție 


sosi-vor îngeri în destin 
într-o iubire nesecată 

vor săruta un chip senin 
cu floarea timpului brodată 

Florile inimii mele... 


Soare, mi-ai înflorit inima! Nu vezi ce bogăţie de flori 
râd în privirea dimineţii? O grădină întreagă! Nici nu le 
poti strânge la piept cu ambele mâini. 

Îmi râde corpul la atingerea razelor tale. Este o 
multitudine de trăiri pe care o transfer florilor inimii 
mele... Vezi ce viguroase sunt? Ca întregul meu trup 
care aşteaptă zilnic să răsari. Doamne, ce minunat eşti! 
Cum mi se revoltă trăirile într-un dans balsamic, în 
unduiri ale formelor răzvrătite de frumuseţile pe care 
ochii...da, ochii se opresc mângâind nevăzutul din tine! 
Vino mai aproape! Este o ţară a basmului neînțeles, 

a gândului negândlit, a cuvântului nespus... 
Deschide-mă ca pe o carte si citeşte fiecare slovă 
încet, ca să nu pierzi vreo semnificaţie a cumulului de 
înțelesuri care se revarsă ca râul care-şi scutură pletele 
după o baie proaspătă de vară! 

Dar să nu-mi usuci florile inimii! Le-am îngrijit cu 
perseverenţă pentru a-ţi impresiona clipa de trăire 
răvăşită într-un timp aprioric care simte nevoia de 
abandonare în mirificul adevărurilor pure. 

Florile sunt ale mele, nu ale tale.. Îţi dau doar 
inima...dar lasă-mi florile, Soare! 

alt soare 


iubirea surâde mă ţine în palmă 
revine în forţă în zbor de-nceput 
e crudă e pură în vara mea calmă 
cu vocea ei blândă e vis refăcut 


respir fericirea prin porii trăirii 

păşesc într-o lume ce n-are trecut 

las ochiul să zburde din prispa simţirii 
azi uit de-o fantasmă ce mult m-a durut 


alt soare îşi plimbă o rază spre mine 
mă las mângâiată de-o floare primită 
mi-aprinde în suflet privirile-aldine 
şi tremur în taină mă simt iar dorită 

Pacea revelațiilor 


Sub bolta de rouă pământul îşi spală chipul. | se 
limpezeşte privirea. Se bronzează în luciul soarelui. De 
fericire deschide cutia poveştilor eterne. Cuvintele 
omenirii sunt scrise pe foile unui timp posac. Şi-a hrănit 
cu ele existenţa. S-au suprapus unele peste altele 
şlefuindu-i rotunjimea. Se învarteşte în beatitudinea 
mesajelor. Energiile se amplifică. Le atragi călcând 
descult pacea revelaţiilor. Mesajele epatează. Îţi 
călăuzesc trecerea. 

iubite 
eu te confund cu Dumnezeu 


în ziua nemuririi cobori încet pe gene 

mă umpli de-aşteptare în zonele pustii 

ne contopim urcuşul pe trepte cu sprâncene 
sorbim din adevăruri desprinse din vecii 


iubite-n rugăciune plutim pe frunze moarte 
spirale de iubire rostogolite-n zare 

se rup sudează clipe în unghiuri deznodate 

un bob de vis în noapte topeşte-un dor de soare 


iubitul meu din ziua damnării în destin 
înmiresmezi otrava pornirilor rupestre 

noi înălţăm iubirea terestră-ntr-un suspin 
prin rugăciuni pătrundem in zonele celeste 


în noi tăcerea fierbe rescrisă din venin 
o curăţăm în taină iubirea-nnebuneşte 
o mângâiem cu şoapta găsită în pustiu 
ne-nbrăţişăm prin ruga ce-asudă la ferestre 

Ce misiune nobilă avem! Tu să mă creezi în Rai din 
coasta ta iar eu să îţi port 

în pântec trupul, plămădindu-l din iubire şi lut ars în 
fierbințeala corpului meu. 

Amândoi, părţi egale ale unui întreg, jumătăţi de 
infinit, două flori în mâna Tatălui, una mai frumoasă 
decât cealaltă. 

Bărbate eşti lumina ochilor mei! 

în salt 


parfum de tuberoze te mângâie discret 

o lume de mister se zvârcoleşte-n tine 
femeie din văzduhuri cu ochii de poet 
aşterni pierdute cânturi din vieţi cu violine 


miroşi a nemurire în nopţi cu lună plină 

te laşi pierdută-n simţuri auzul e plăpând 
faci saltu-n lumi celeste prin vis ca o felină 
te amăgeşti cu zborul de pescăruş tăcând 


iubirea toarce vise de vrei să o asculţi 

te năpădeşte dorul de lumi mult mai senine 
adormi în nemurire prin ochiul unei frunţi 
pierdută-n universuri în salt printre suspine 

La streaşina pomului tău am adăpostit ploaia, apoi 
timpul, apoi viaţa. Am urcat fiecare creangă făcând 
umbrelă din frunze şi potolindu-mi pofta cu fructe. Mi-ai 
oferit un pahar plin cu seva ta, ca să arunc setea în 
pustiu, ai umplut ochiul de culoare şi mi-ai doinit în 
ceasuri de odihnă, jalea. 

M-am îmbrăcat cu haina ta în anotimpuri. Îţi iubeam 
căldura. Doamne ce bine era la sânul umbrei tale, 
pomul meu roditor! Ţi s-au decolorat frunzele. Te voi 
urma, Chiar dacă va trebui să rătăcim până la capătul 
tăcerilor... 

te... 


te sorb dintr-un pahar de gânduri 
lasciv treptat în tonuri joase 
te-ademenesc cu visu-n cânturi 
pe note-nalte clipe toarse 


te strig dintr-un noian de semne 
te desenez cu băț pe file 
puternic tandru braţe demne 
mă porţi în gânduri multe mile 


te strâng din schița de vitralii 
eşti linii curbe drepte frânte 
eşti luptă contra represalii 
culori în unghiuri să mă-ncânte 


te-aş lua în braţe fără teamă 
lumesc frenetic mâini agile 
blochează clipa hai mă cheamă 
alungă-mi visele reptile 

Ea se strecoară zilnic în patul aşteptărilor tale. Te 
mângâie, îţi alină tristeţea. Speră că într-o zi ai să vii ca 
să îi anulezi teama şi ai să o aduci mai aproape de viaţa 
ta. 

Eşti orb. Ţi-e teamă? Dacă ai abandona crispările ai 
înțelege că ea doreşte să faci tu primul pas. 

de dor... 


mi-e dor de zâmbetu-ţi torid 
din dimineţi topite-n vreme 
de trupul candelă-n destin 
cu pâlpâiri trăiri eterne 


mi-e dor de vasul ars de lut 
cu apa val de brumă-n stele 
de buza plină de tumult 

ce-mi mângâie taina-vedere 


mi-e dor de mâna ce se-ncruntă 
pe trupul hologramă-n lut 
de-adăpostirea printre zile 

a vocii aspre dulce scut 


mi-e dor să te mai sorb o dată 
dintre plăcute gânduri reci 
desprinse zile din calendare 
frunze pe-o pernă vis pe poteci 

Îţi aud paşii virtuali de la colțul străzii. Calci apăsat, 
neregulat, pentru că ai inima blocată în iubire. Ar fi fost 
firesc să pluteşti. Reciproca e adevărată? De ce te 
macini fără sens? 

Îţi simt neliniştea din instabilitatea comportamentului. 
Sufletul meu îi şopteşte sufletului tău, zilnic, iubire. 
Numai tu nu ştii cum să auzi asta. 

construcţie poetică 
nu sunt Ana, da-s zidită în poemul vieţii tale, 
vorba-n vânturi e ispită, frige verbul rupt din zale. 


doar cuvântul sta de veghe la hotarul dintre versuri, 
parc-ar fi oştean în zeghe, prins în lupta dintre sensuri. 


interjecţii fără număr rod vocalele la colţuri, 
parcă nu mai au astâmpăr vor să fugă printre rosturi. 


le citeşti cu ochiul critic, te răsfeţi pe după rime 
ritmul plânge-apocaliptic de trăirile sublime. 

Pentru tine, toate. Deşi nu te-am cunoscut niciodată, 
nu te-am atins, nu ne-am privit, nu am vorbit...te ştiam 
de la capătul timpului. Cu tine am împărţit nesfârşirea 

zborului prin cuvânt, strigătul nemuririi pedalând pe vieți, 
vântul deşertăciunilor poposit între gânduri...am împărţit. 
Tie, toate. 

de-ai şti... 


de-ai şti de câte ori aş vrea să fug 
prin viaţa ta iubitul meu din vânt 
din lumea ta iubire de-am să smulg 
aş duce fericirea pe pamânt 


de-mi spui iubite c-ai să-mi dai un preţ 
printre ispite poposite-n gând 

este un lucru tainic nu dispreţ 

un strop de adevăr topit pe-un rând 


de ţi-aş fura doi aştri din priviri 
şi te-aş sorbi din rouă-n dimineţi 
din pleoapa cerului câte doriri 
le-aş rătăci în ale mele vieţi 


dac-ai să rupi din lumea ta o stea 
ca să mi-o pui în păr să mă găseşti 
ai cobori pe-a visului bretea 

în viaţa-mi dură să mă cucereşti 


şi-o să plutim atunci pe val c-un vers 
ce-mbată omenirea cu-al său cânt 
căci va fi sărbătoare-n univers 

şi-om levita peste ocean în vânt 

Te-am respirat din toate mădularele pământului. 
Miroseai a reavăn şi a ghiocei. M-am culcat pe ţepii 
ierbii ca să mă ţină trează când pământul o să tuşească. 
Mă va picta în culorile florilor de cireş, apoi voi fugi pe 
uşa dorului, iar tu vei înflori magnolia trupului meu. 
Doamne, cât de tare strălucea soarele în razele căruia 
îmi împletisem macii gândurilor tale. Lalelele în nopţi cu 
vise ne vor închide în cupele lor ca să îmbrățişăm 
trăirile. Le vom tatua viitorul printre gânduri. Nu uita să 
aduci la întâlnirea dintre vieţi, caleaşca din liliac alb. 
Vom plimba revederea în clipa iertării totale. Să-ţi mai 
caut sufletul? Nu. A rămas în gara aşteptărilor deşarte. 
Mă vei însoţi în gara ta? Poate uiţi orgoliile între 
vagoane. Ai tras semnalul de alarmă? Vrei să cobori? 
Eu voi călători până la capătul cerului ca să aduc ploaia 
peste primăveri. Când vei strivi prima picătură între 
gene, să ştii că m-am întors ca să te curtez pentru 
următoarea viaţă. Ce zici? Te va deranja dacă vei fi 
cerut de soț mamei natură? Acum mergi în lumea ta. 
Sunt plină de 

zâmbetul tău. Când am să întâlnesc altă primăvară, am 
s-o umplu cu fericirea pe care mi-ai oferit-o. 

te întreb 


motto: 
“Intr-o bună zi ai să-nţelegi că omul cel mai iubit 
reprezintă superlativul absolut al unei vieți." 


tu ai simţit că prin iubire îţi râde toată firea 
prin zâmbet şoapte zbor în tine îţi scrii nemărginirea 


nu cerceta ce se cwvine să semeni prin cwvinte 
desprinde-te de amăgire tenebrele nu-s sfinte 
cu-nţelepciune nerostită deschide-te la minte 
când universul poţi deschide absorbi învăţăminte 


spre lumi de alb îţi vei lua zborul prin ochiul larg deschis 
va înflori şi trupul cruce de-l iei cu tine-n vis 

Dacă aş putea, aş scrie zile nesfârşite, numai să fiu cu 
tine. Aş arunca reguli în neant. Ştiu că dragul meu Tată 
mă va înțelege. EI m-a construit din iubire. Trebuie să 
ti-o ofer. Tu meriţi cu adevărat asta. Eşti omul 
începuturilor şi parfumul de final. Nu vreau final! Nu 
trebuie să fie acum. De-abia am întărâtat cuvântul. 
Curge printre gene. Nici nopţile nu mai au somn. 
Aleargă pe clapele anotimpurilor într-o horă a zilelor de 
sărbătoare. mi-am pregătit trupul vis ca să il trimit în 
vizită la tine să-i alini speranţa în şoaptele primului 
păcat. Va învia între gândurile tale. ÎI luasei de mult de 
mână. Îţi mai aduci aminte? Când l-ai găsit abandonat 
pe cărarea dorului, l-ai recuperat ca pe un copil 
neputincios, l-ai imbrăcat cu straie pline de fericire, l-ai 
învăţat să-ţi soarbă sunetele de pe buze, i-ai proiectat 
zâmbetul în clipe. ÎI vezi cum fuge în viață? Fuge de 
singurătate. Nu o mai doreşte. A citit despre 
comunicarea În doi. Acum este un tânăr educat. 

Şi-a schimbat înfăţişarea. Are pretenţie de la mine să 
urc trepte. Da, am să le urc. Doar cu tine de mână. 
Muntele va fi prima gară în care vom cobori ca să ne 
umplem plămânii cu libertatea şi solitudinea vulturilor. 
Apoi ne vom strecura prin portal să atingem cu inima 
infinitul. 

hai 


hai de mâini să trecem pragul 
unor clipe mai senine 

de la zei să luăm toiagul 

cu înţelepciuni divine 


hai înot să prindem marea 
între ţărmuri nod sub cer 
între inimi curgă starea 
de visare şi mister 


hai cu sufletele-n lume 
vijelii ne-or ataca 

vor fi mime stropi de glume 
în adâncuri vor seca 

Ne-am legat inima de pomul trăirilor crescut între noi. 
leri era lujer şi abia se înălța prin binecuvântarea divină. 
Noi grădinari harnici i-am udat rădăcinile cu iubirea din 
noi până a devenit un pom falnic plin de forță cu ramuri 
multe fericite să-şi înalte ochii spre cer. Sunt pletele lui 
bogate cu care mângâie chipul omenirii. 

L-am tuns cu grijă reîntinerindu-l de fiecare dată când 
asperităţile încercau să-i deseneze riduri pe chip. 

L-am plantat sus cât mai sus pe latura fertilă a unui 
munte pentru a nu fi uşor accesat şi agresat de 
intemperii sau lucrat de negativitatea lumescului. 
Roadele lui au fost perle cu care drumeţul obosit de 
atâta urcuş Îşi bucura odihna de o clipă în călătoria lui 
prin Univers. 

Ne-am creat ne-am recreat prin pomul acesta zi de zi. 
Şi deveneam mai frumoşi mai puri mai uniţi în lucrarea 
pământeană. 

Am contopit în tulpină conturul a două trupuri întărite 
de timpul neprielnic. Ne pregătea pentru marea 
dezlănţuire a întâlnirii noastre. 

Ne-am spălat chipurile cu lumina lui Dumnezeu care 
ne voia împreună două entităţi asimilate una de cealaltă. 
Gânduri contopite suflete legate trăiri comune 
simţăminte dezvoltate într-o baie de alb revărsau din ele 
spre ceilalţi toată frumuseţea unei iubiri în doi. 

Mână în mână privire în privire şoaptă lângă şoaptă 
am udat paşii împreunaţi cu boabe de rouă din 
nesomnul plăcerilor ascunse. 

Ne-am lăsat libere dorinţele iar ele au zburat păsări 
eliberate din cuşca orgoliilor şi s-au hrănit cu toate 
bunătăţile pământului pe care i le-am returnat prin 
roadele iubirii noastre. 

Ascultăm vocea timpului. nici el nu mai vrea să treacă 
pe lângă noi fără rost mulţumindu-ne parcă pentru 
clipele dăruite note scrise pe portativul paşilor mărunți. 

Am împletit o coroană din toate florile ascunse în noi 

şi am aşezat-o pe ramurile pomului ca să-i strălucească 
existenţa emanată pentru posteritate. 

De câte ori ochii încearcă să ni se închidă alt val de 
speranţe ni-i deschide iar ei sunt mai luminoşi mai 
dornici de cunoaştere şi profunzime la fel ca în prima zi. 
O regândire a unui Tot universal ne dă rotunjime prin 
informațiile pe care le absorbim avizi de a mai face un 
pas în Noul lumesc şi astral. 

Numai trezvia ajută freamătul rădăcinilor să se 
regăsească să capteze întreaga iubire a Tatălui pe care 
am oferit-o şi o vom oferi apoi omenirii pentru evoluţia ei 
prin fructele dragostei împreunate. 

O nouă zi o nouă lucrare împletită pe un drum fără 
întoarcere. 

dragoste dintâi 


aştept tăcut o dulce mângâiere 
tot singur printre gânduri şi tăcere 
un haos e în lumea mea de ieri 
atâtea lucruri goale tu îmi ceri 


pretexte vorbe aspre le ascult 
cu ochiu-nchis în veştedul tumult 
m-arunci în băi de ură şi mă speli 
cu hohoiul de chin din osteneli 


ţi-am pus în poală luna de pe cer 
acum mă hărţuieşti şi eu disper 

de dragul tău ca-n ziua cea dintâi 
când te-am făcut din viaţă căpătâi 


tot mai alergi prin noapte pe poteci 
şi într-o umbră dragostea-mi îneci 
te las să bâjbâi într-un dor pierdut 
nu ai să ştii nicicând cât m-a durut 


iubire dragoste dintâi 
ai să rămâi la mine căpătâi 

Din totdeauna ea a fost regina de alb a unui rege de 
negru. El forţa, ea prelungirea lui. Uniţi de timpul matcă 
au poposit clipe în curgerea omenirii. EI soarele, ea, 
luna. Două principii contrare într-un spaţiu 
tridimensional. Spatiul Sfintei Treimi. Contrarii care se 
atrag. Doi aştri într-o căutare continuă, al unuia pe 
celălalt. jumătăţi ale unui întreg deşirat de pe un mosor 
spaţial. Simboluri care fascinează omul şi-i domină 
conştiinţa. Două entităţi opuse. EI ziua, băbatul de 
negru, pus în evidenţa de ea, rază, ajutându-l să 
strălucească de fericire, el aura care o impulsionează ca 
să impresioneze privitorul rătăcitor. Luna, portal pentru 
inspiraţie, credinţă, soarele, zona cerebrală a cuplului. 
Ea întunericul, el lumina. Ea, celulă din el, şlefuită de 
efort şi previziune. Pictează culori unul în jurul celuilalt 
ca să îşi pună în valoare frumuseţea. Ea pictează alb ca 
să fure un zâmbet, el negru ca ea să radieze fericirea. 
Şi când sunt trişti se susţin, menţinându-şi vibrația 
înaltă. Într-o alergătură unul după altul, cu destine 
asemănătoare, sunt hrană pentru îndrăgostiţi, simbolul 
eternității, al infinitului, al purității. Neobosiţi, îşi mişcă 
trupurile mereu tinere, pe orbite, pentru a puncta 
nemărginirea. 

leri, după ce ne-am împărțit rolurile, eu l-am şi învăţat 
pe al meu. Mă simt aşa bine în pielea personajului! Tu 
cum te-ai simţit în postura unui rege de negru? Hai să 
mai jucăm şi azi o partidă de şah! De la Zenit la Nadir şi 
invers. 

noi 


noi suntem începutul şi sfârşitul 
doi mateloţi ai tristelor poteci 
zâmbesc în noi nadirul şi zenitul 
au trupul înflorit de zori pe veci 


noi rătăcirea-n veşnice iluzii 

topim parfumul vieţii-n nopţi de vis 
între petale dejucăm aluzii 

lăsăm să curgă trupu-n compromis 


blazonul ni se-aşează peste gânduri 
mai liberi clipa o trăim intens 

citim rumoarea lumii printre rânduri 
şi deportăm o vorbă fără sens. 


noi suntem incipitul şi sfârşitul 
pe dogme pedalăm cu pasul viu 
purtăm pe umeri veşnic infinitul 
ne-adăpostim în noi într-un târziu 

Fulgi. Un roi de fulgi albi între degete. Se strecoară 
zglobii spre mii de orizonturi, purtând vise gânduri, flori 
de lotus, tămăduire. 

Tămăduire în ochi, în trup, în suflet, în vers. Niciun vers, 
nu mai e vers, nici vis, nici lotus. Doar forme, umbre, 
semne, contururi, curgere înapoi. Aliniate toate în munţi 
de zile şi nopți, albe sau negre, pe colţuri scrise cu pixul 
căutărilor. 

Trezire din somn, din beţie, din nefiresc în firesc, în 
viaţă, în luptă, în muncă. În lumesc. 

Ordinară trezire care mă trimite într-un somn, lung 
somn, plin de acorduri disfuncţii defuncte, îngropate în 
mine. 

Am treabă. Multă treabă. Să organizez note, cuvinte, 
clipe, spectacole într-un fluid universal care nu este al 
meu sau care poate va fi al meu. Nu mă omor să-l simt 
dar îl organizez în curgere ireversibilă spre ţărmuri 
alese dar neştiute, în vitor ştiute, cu ochii deschişi, mai 
vie, mai puternică, mai acerbă în luptă ca niciodată. 
Punct într-un fir agăţat în clanţa uşii, virgulă într-un nod 
care se grăbeşte să se desfacă şi să râdă ştrengăreşte 
soarelui. 

Eu punct, eu virgulă, tu, tot universul meu. 

amestecuri în tumult 


nici patima nu-ţi spune cât te ador tăcut 

nici timpul nu vibrează n-ajunge pân la tine 
amestecul de liră cu orgă nevăzut 

nu-mi va ascunde chinul trădarea nu e-n mine 


nici visul n-are forţa nici vraja din trecut 

nici lacrima nu iartă cuvântul din iubire 

mă pierd în labirinturi să-ţi spun cât m-a durut 
căci umbra mâinii mele e fum în nemurire 


un alizeu e trupul încearc-acum să zboare 
e floare rătăcită e viu mărgăritar 

îşi plânge agonia punând pe simţ zăvoare 
să-nchidă-n colivie extazul dulce-amar 


aruncă-mă în vrajă ca-n vremile pierdute 

în nostalgii topi-vom trăiri cândva răpuse 
din reprimări ieşi-vom cu tâmplele cărunte 
de ce să zboare clipe cu-mbrăţişări nespuse 

Te îmbrăţişez peste timp şi spaţiu cu ochii blocaţi în 
mine, metamorfozând iubire şi abţinere, bucurie şi 
tristeţe, furie şi mângâiere. Aluneci pe trupul adevărului 
ca picăturile rebele, necontrolate de univers prin forța 
centrifugă dezvoltată de patimă, cu neînfricare, 

în feed-back-ul dintre două trăiri. 

la-mă de mână, zobeşte-mi viaţa între degete de oţel şi 
soarbe-mi chinul, eliberând stânca de picătura de trăire 
care îi zvâcneşte între gene! Dezbină timpul de spaţiu, 
deşurubând tentaculele barierelor! Nu lăsa stavila pusă 
percepțiilor, descleştărilor, zborului! Stăpâneşte-le! 
Deschide cartea şi citeşte! Nu ai citit tot! Te-ai pierdut în 
clipă şi ai uitat esentialul dincolo de uşă. Se scaldă în 
vâltoare ca să nu-ţi murdărească simţurile când 
răsfoieşti cartea. Adună-l! Era cândva un tot. Acum s-a 
unit cu inima apei şi-i cântă infinitului tăcerea. Nu fi trist! 
Ai ratat prima incercare. 

La a doua poate vei fi mai convingător. 

mit în profunzime 


osmotic vom vibra esenţa 

doi lobi în Infinitul Tată 

în zbor ne vom striga prezenţa 
în tunet viaţa e damnată 


din hăul ros de amăgire 

al unui soare fără pată 

cu mâini aprinse de iubire 
vom modela o stea crispată 


doi gemeni prinşi între destine 
când alb când negru într-o roată 
o citadelă vom susţine 

de nihilism exfoliată 


vom fi plutire printre aştri 
prin bezna unei lumi pierdute 
vom fi un mit între sihaştri 
doi lobi în profunzimi tăcute 

Eram pe un peron. Tu, la fereastra unui tren. Amândoi 
aşteptam să începem o călătorie. Am tresărit. Te 
cunoşteam de undeva. Ne întâlnisem şi altădată. 

Privindu-ne, ochii şi-au povestit că au stat cânava, 
împreună, în faţa unui şemineu. Radiau căldură. Un fior 
a străbătut corpul. Ce păcat că acum trebuia să 
călătorim în trenuri diferite! 

ea rază el soare 


nu are nimeni dreptul să sfâşie iubire 

sau să oprească paşii pe drumul scris în doi 
când vieţile duc timpul spre-aceeaşi rătăcire 
cum să pui bariere trăirilor din noi 


nesomnul regăsirii în două trupuri oarbe 
nimeni nu-l poate-ntoarce pe-o cale din trecut 
el sufletele frige lumini în vers absoarbe 
hrăneşte o dorinţă orbită de tumult 


cu mâini împreunate potecile-s mai scurte 
privirile se-mbată robite de un dor 

ea rază el un soare în strigăte abrupte 
despică orizonturi şi râd în plânsul lor 

Te iubesc cu forța unui început, cu vijelia ascunsă 
printre frunzele de plop care înalţă la cer vocile unui cor 
de îngeri, te iubesc încălzindu-ţi menirea între palmele 
Terrei, deznodând ploile din barba Soarelui Răsare, 
proptindu-le în cea a Soarelui Apune. Strâng condee în 
pumn ca 

să-ţi conturez zilnic alt chip care să-mi râdă în ochi 
sinceritatea, adun mările cerului care îţi poartă pe val 
libertatea, fur cu neruşinare de pe buza pământului 
elixirul iubirii. Ţi-l picur în inima întristată de temerile 
viitorului, ascund în cojocul iernilor fricile volatile pe care 
le multiplicăm nefondat prin fulgerul depărtărilor şi 
schițăm zâmbetul melcilor în clepsidre care ne sorb 
ireversibil timpul. Doamne, de ce adulmec somnoroasă 
mângâierile ochilor tăi robiţi de vâlvătaia pornirilor 
carnale? Sunt fluvii de trăsnete eliberate de energia 
universală prin trupuri astrale ca să nu le las să curgă în 
elucubraţii pământene? De ce mă înfăşor noaptea în 
aripile nevăzutului, trimițând speranţele pe aleile plopilor 
fără sot, crezând că dimineţile îţi vor desena conturul 
lângă conturul meu, în cearşafuri de borangic? Plutire, 
ce dulce plutire a sufletului rătăcit pe meridiane 
necunoscute în aşteptarea mâinii care să mă invite în 
palatele de cleştar ale sufletului tău? 

Alerg cu apusuri şi răsărituri în ochi, vieţi nenumărate ca 
să plantez rodul trăirilor noastre pe terenuri fertile, udate 
de fântâni arteziene care ţâşnesc din freamătul 
Zbuciumului interior. 

Te iubesc infinit, Îţi pun la picioare zale rupte din 
descătuşarea a două suflete măcinate în morile unor 
clipe fluvii care ne poartă haotic pe valurile unor timpuri 
aleatorii. 

lubeşte-mă, măcar cu zgârcenia ultimului pătrar! 

vrajă între bariere 


de unde să te chem din ce înalturi 
şi-n câtă ceaţă visul meu se-ascunde 
în ce lucrare inima prin salturi 

va prinde viaţa-n rugi ca între unde 


din ce văpăi să te arunc în ciuturi 
şi-n câte gânduri lupta-i îmbrăcată 
să zbor cu tine între albe vânturi 
dorinţa-i o vioară acordată 


delir în vers şi-n câmpul cu himere 
ne prinde-ntr-un vârtej fără hotare 
ne-aruncă-n vraja prinsă-n bariere 
iubirea s-o simţim ca pe-o damnare 

lau obtuzul de un unghi şi fug cu el în Nirvana. La un 
capăt de infinit, zborul meu îl părăseşte pe al lui, 
păstrând imaginea unui înaripat care dezvoltă imagini şi 
le rătăceşte pe drum. Creează altele şi trece din una în 
alta, până se pierde în propria opacitate. Este jocul cu 
flacăra din tine, când trupul băț vrea să-şi aprindă 
catranul. 

delir 


umbroase adieri rostogolesc o minte 
sunt pase la fileu o minge se răsfaţă 
eclipsa dintre gânduri se-apleacă înainte 
când trupe de iluzii de adevăr se-agaţă 


desăvârşite clipe se-adună într-o bască 
privirea şi-o apleacă lăsându-şi capu-n frunze 
salută infinitul cu umeri goi şi cască 

aştern un pat de sălcii în rochii de meduze 


găsindu-te-ntre umbre cu viaţa te-nconjor 

în clipociri de ape fur dintre nori un nufăr 
m-aş rătăci în tine ca-n câmpul de mohor 
tu-mpărăţii de stele mi-oferi nu vreau să sufăr 


în dorul meu de algă cu rădăcina-n luncă 
cu stropitoarea-n mână petale am să număr 
topeşte-te-n iubire şi-n visul meu te culcă 
am să-ţi respir adâncul şi anii am să-i număr 

De ce pulsul meu este tot timpul mai accelerat decât al 
tău? Cuvântul meu trebuie să conţină mai multă 
informaţie ca al tău? De ce eu trebuie să spun trei fraze 
şi tu una sau să uiţi că ţi-am scris vreodată. De ce atunci 
când te-am iubit tu ai uitat să o faci? Sau... Ai făcut-o în 
felul tău? De ce nu ţi-ai arătat trăirea? Îţi era ruşine de 
ceea ce simţeai? Nu ai gândit o clipă că nimic nu este 
veşnic dacă nu vrem să-i dăm eternitate şi vei rămâne 
cu iubirea omorâtă, între gene? Cum să-ţi iubesc 
ascunzişurile, subterfugiile? Mă agăţ cu ele de gât şi 
pendulez de la plus la minus infinit ca să văd viaţa ta 
câte lecţii ţi-a predat. Nu te doare însingurarea în 
tristețe? Sau există doar iluzia pe care vrei să o creezi? 
Lasă-mă să te ating! Eşti tu, cel de la marginea 
Universului care mi-ai fost oferit ca să călătorim prin 
imperiile anotimpurilor? Şi te iubesc cu milă şi cu 
groază, nimic din ce este al tău nu ai lăsat să-mi 
pulseze în tâmple, m-ai urât, te-am iubit, te-am căutat, 
te-ai furişat după fustele florilor, în căutare de mine. 
Cusăturile lor ne-au forfecat sufletul până ne-au 
desfinţat existența. Nu ai crezut, nu ai fost sincer, ai 
chemat între noi vrajba, invidia, le-ai aşezat cu noi la 
masă şi ne-au mâncat trăirile. Le-ai lăsat să se ducă, 
despuind frumuseţea ca să fie arătată cu degetul pe 
stradă. Nu mă privi cu dispreţ! Nu ai niciun drept! Nu ai 
jucat corect, ţi-a plăcut să şutezi cu minciuna în ziduri, 
ea ne-a înnegrit sufletele când s-a dezintegrat. E trist, e 
adevărat, se tulbură timpurile, de ce să nu fim în ton cu 
ele? 

Aştepţi ascuns şi mă priveşti de la distanţă cum sufăr. 
Iubirea mea urlă prin toţi porii. Nu sta prea departe! Nu 
se ştie cine îndrăzneşte să se apropie mai mult şi se va 
îmbăta de aburii ei. 

dezbrăcaţi de aripe 


pe câmpul din mine păşesc iar ninsori 
pe trup îmi mai curge iubirea din tine 
prin beznă zvâcneşti de atâţia fiori 

îmi bei şi-mi respiri tot frumosul din zile 


pe câmpul din mine topi-vom scântei 

prin ochi şi prin zâmbet curg limpede clipe 
te chem să mă simţi desfăcând mii de chei 
s-alergăm nepătaţi dezbrăcaţi de aripe 


pe câmpul din mine tu-mi spui că-ţi e greu 
îţi beau răsuflarea mă ferec în mine 

ce trist este visul când nu-i curcubeu 
ascuns de splendoarea ce freamătă-n tine 

Mărunte înăţimi se apleacă în abisul negândlirii. Se coc 
la focul mic al necunoaşterii apoi planează pe surse de 
respiro fierbințeala neputinţelor. În minte, un clocot care 
inspiră prin suflet, întortochează absurdul în coarnele 
timpului. Strigăte în neant urcă,coboară în gâtul 
acumulărilor totale. Încerc un zbor temperat de inflexiuni 
neacceptate de potenţe limitate. În zarea alfabetizării, 
necuprinsul sufocă patima unui drum spre infinitul firii. 
Privesc tăcută cum vocea adâncului aruncă sunete 
neînţelese, uneori estompate în ridicolul exterior. Închid 
flacăra în mine şi las talpa să calce pe jarul exploziilor 
de floral care ridică spre cer mirosuri neîmpărtăşite. O 
lume dincolo de linia dintre firesc şi nefiresc, cunoaştere 
şi necunoaştere conturează spaţii cu forme în evoluţie, 
Sunt nepercepute de ochiul obişnuit pentru că aparţin 
efemerului. Simt până în adâncul celulei curgerea spre 
zone necercetate. Este fascinaţie pentru simţuri. Beau 
din cupă amestecuri care generează în suflet reacţii 
chimice. Explozii de puncte râd, plâng de frumusețea 
Zborului. Abandonez un univers propulsat de un alt 
univers cu proiecte magice, alcov pentru odihna 
aşteptărilor. Ambianţa îmi spală privirea şi fug iar de 
mine în mine pentru a găsi noi şi înalte reprezentări ale 
firescului din nefiresc. 

ce este 


ce este boală se transformă-n moarte 
ce este moarte se transformă-n zbor 
ce este zbor se rătăceşte-n carte 

şi-n carte de citeşti te ia fior 


ce este-n noi se cerne-n universuri 
şi-n univers plutirea este lină 

ce-i lin sunt conotaţii fără sensuri 
şi-n sensuri dai răspunsuri de rutină 


ce este-n mine nu găseşti în tine 
ce este-n tine are loc în doi 

ce este-n amândoi iubirea ţine 
să nu-şi închidă porţile-ntre noi 

Asceza unui bob de muştar într-o mare pietrificată. 
Orizonturi închise, orizonturi strâmbe dispar. Nici timpul, 
veşnicul gonaci, nu mai are relevanţă. Bobul de muştar, 
faţă în faţă cu el însuşi, îşi desăvârşeşte evoluţia. Doar 
atunci Îşi cunoaşte mărimea. 

Într-o contopire cu Dumnezeu, devine înfinitul. Preia 
forța Tatălui şi se rostogoleşte odată cu universul. Este 
început şi sfârşit, este creatorul culorii, iubirii, cuvântului. 
Este creatorul lui prin forţa iniţială. Este povestea unui 
adevăr pur, necontrolat de absurd. Este forma împlinirii 
totale. Este concretul părăsit de abstract. Este 
adevăratul bob de muştar. 

Mă regăsesc. 

Din vulcanul inimii se înalţă vocea cuvintelor. Curg pe 
suflet dezechilibrând absurdul. Poveştile intră în relaţie 
unele cu altele. Timpul îşi conturează formele. Rămâne 
stocat într-o bază de date accesibila numai existenţei 
subtile. Se plasează în actiuni. Curg prin momentele 
subiectului. Elementele îşi dezvăluie identitatea într-un 
balet al încercărilor. 

Iubirea strecoară ochiul, umanizându-se. Relaxează 
paşi prin lumi uitate în cutii de carton. Puse unele peste 
altele, piramida capătă formă. Şarpele se încolăceşte pe 
simţuri, ridicând chipul spre cer. Urc accesând mintea 
ca să fac conexiuni logice. Ele se ascund. Până nu le 
pătrund sensurile, nu am linişte. 

Citesc fără încetare rânduri încolonate. Mă las liberă în 
trăire, ea zvâcneşte prin mine când păşesc pe urme 
regăsite. Umbrele capătă formă. Nodul se zbenguie în 
gât. Retrăiesc momente din fluidul amintirilor. Inima vrea 
şi ea să se elibereze în stări demult dispărute. Totul se 
amplifică. Imaginea este clară, tabloul îşi recapătă 
culorile. Sunt vii, sunt expresive. Adorm între stări dragi. 
Păcat că acum nu e atunci. 

Nu uit să mă întorc într-un mine actual. Sunt fericită că 
am reuşit să descopăr o frântură a existenţei mele 
infinite. 

aş fi dorit 


mă-ntreb ades ce reprezint-un mâine 
nu ştiu concret cum înţeleg un azi 
într-un blocaj trecutul se abţine 

să facă valuri când te văd cum cazi 


şi te-aş iubi chiar dacă n-ar fi bine 
cu mintea tremurândă pe ascuns 

ca-ntr-o petală visul meu te-ar ţine 
ca pe-un Luceafăr dintre aştri curs 


mă-ntreb ades ce reprezint-un mâine 
stigmate mă plasează doar în azi 
ţi-aş fi furat din braţe-un colţ de pâine 
şi-aş fi dorit în sufletu-mi să arzi 

Mai eşti, nu mai eşti, ai fost o lacrimă într-un pahar de 
şampanie, într-un izvor de zâmbete, de trăire, de 
amintiri, acum golite în mare. 

Eşti între valuri, între bancuri cu peşti, privind muntele 
cum se pierde în nori. Ridici o mână, nu vei mai ajunge 
timpul din urmă. Fuge cu viteza gândului, târându-mă 
după el. 

Stol de porumbei eliberaţi din suflet zboară zgâriind norii 
cu ciocurile. Topesc ploaia în pumnul tău adormit sub 
ape. 

Visul curge, trecutul moare, prinzi cu efemerul 
nemănginirea din care sorbi vorba fără sens. Ea ţi-a dat 
contur din nimicul cules dintre vremuri. Străluceşti, 
pentru că ai urcat trepte, nu una, mai multe, cu 
libertatea în priviri. Acum te ascunzi în cupeul reginei 
mințindu-te că acolo numai conturul are valoare. Doar 
mâna pe care o întinzi pentru relaxare simte golul care-i 
scârţâie sub piele. 

Ferestre închise, blocaje în zbor, artişti fără scenă, 
măşti fără oameni, identități eludate din buletine false, 
sisteme vii cu suflete pierdute, în poveştile atemporale. 

balans 


să te-accept să nu te-accept 
azi îmi pun iar întrebări 
jumătăţi de-mbrăţişări 

nu am cum să mai aştept 


să te-alung să te adun 

ce rost are să pierd timp 
doar în mine-i un răstimp 
nesecat pentru surghiun 


să te vreau să nu te vreau 
tu în tine eşti blocat 
din tumultul nesecat 
vis în lacrimi nu-ţi mai dau 


să te-accept nu te accept 
să te vreau nu te mai vreau 
doar cuvântul am să-l iau 
nu am timp să mai aştept 

Chiar dac-am să orbesc, am să mă împiedic în ascuţişul 
cuvintelor tale şi sigur am să le recunosc. Am să le adun 
dulceaţa cuibărită sub plapuma dinţilor, am să-mi tatuez 
culoarea lor pe chip pentru următorul teatru de luptă. Mă 
voi pregăti să-ţi simt frigul cuibărit între haine, foamea 
care ţi-a rămas în gât de la ultima cină, somnul strecurat 
dintre gene în buzunare ca să nu te sufle vântul de pe 
coama muntelui, oboseala odihnită în temnita 
trasoarelor care îti adorm teama între real şi ireal şi 
spaima că mâine vei fi iar liber să înşiri vorbe pe lițele 
de la contorul din cap, fără să gândeşti că în alt mâine 
iar ai să treci pârleazul peste un azi... 

Bătrâne, abandonează joaca si fugi acasă că moare de 
dor copilul din tine dacă îl mai laşi mult să aştepte! 

sub mască 


şi timpul îşi târăşte picioarele-nainte 

rămân aşa prostită cât de subtil veghează 

tu strângi la piept un demon şi stai sfios cuminte 
iar eu neputincioasă privesc cum te lucrează 


joci rolul pe tăcute fără să bagi de seamă 
îţi iei o plată veche rămasă în străfunduri 
sub masca bunătăţii mai trage şi-o sudalmă 
încorsetat aplauzi te joacă printre rânduri 


nu m-ai lua în seamă de ţi-aş deschide ochii 
tot eu aş fi aceea de tine suduită 

mă mânii pe iluzii prelingă-se toţi stropii 
acutizaţi de ura care-i acum ispită 


în trista-mi rugăciune mă-ntorc prin timp la mine 
căndva o să-ţi dai seama cât de abstract lucrează 
cum ai păşit bezmetic bătându-ţi joc de tine 

ţi-oi povesti atuncea dacă voi mai fi trează 


lumina-n al tău suflet să îţi paveze calea 
să îţi deschidă ochii când viaţa nu-i târzie 
ţi-oi aminti de mine când te va prinde jalea 
te-oi accepta zdrobită cu inima pustie 

Unde eşti tu, bărbatul visurilor mele, întruchiparea 
nepământeană a dorurilor de vieţi, a dorințelor de clipe, 
a mângâierilor cu şoapte, a îmbrăţişărilor cu flori, a 
gîndurilor fâstâcite de atâta trăire, a privirilor languroase 
topite pe două trupuri de lapte şi miere, a săruturilor cu 
petale pe buze. Te sublimez iluzie, atingându-ţi ochii cu 
lacrimile dimineţilor, sorbind din căuşul frunzelor sufletul 
anotimpurilor, chircind sub tristeţea obrazului tău viforul 
iernilor, îmblânzind in trapul calului, urletul fiarelor. De 
ce apari şi dispari ca aburul în perlele vietilor, închizi 
talerele scoicii ca să Îţi protejezi visul şi în fiecare viață 
ataci energetic făptura mea neprotejată, distrugându-mi 
aura şi abandonând-o în traumă. Unde eşti tu, flacăra 
mărilor? Călătoreşti in bătaia vietii, purtată de norii 
evolutiei pâna ţi se metamorfozează forța în 
înțelepciune. 

Timpul meu se uneşte cu al tău, idealurile îşi umpu 
pieptul cu aerul transformărilor, freamătul formelor se 
aşează una în cochilia celeilalte. Şi peste toate, 
Dumnezeu îşi pune amprenta ca să binecuvânteze 
creația. 


84 


sub cerul de nuiele 


nu mă mai răscoli cu-a ta iubire 

ştiu că-ntr-alt loc ai secerat-o toată 
nu pot să mă-nchistez într-o orbire 
nu vreau să-ngân o dragoste trădată 


ştiu că-ntr-alt loc îţi rătăceşte dorul 

sortită sunt cu timpul nălucirii 

din când în când spre tine mi-aş lua zborul 
c-o aripă în vântul amăgirii 


te-aş îmbrăca în răsărit de lună 
te-aş poposi în pulberea de stele 
ţi-aş presăra pe lacrimi mătrăgună 
ne-am regăsi sub cerul de nuiele 


ca viaţa să devină fulg pe ape 

o linişte să ni se-ngroape-n trupuri 
nesomnul libertăţii fie-aproape 

să ne-ntâlnească-n timp între văzduhuri 

Mări învolburate poartă 
spre mal scoici şi alge. 
Cândva, vieţi. Plimbi tălpi 
pe plaja încărcată de 
poveşti. Şi povestea ta va 
fi călcată, la un moment 
dat, de o talpă. 

Cumul de vise care, 
purtate de clipă, 
conturează istorii. 

poveşti pe tălpi 


îşi trage timpul clopotu-n biserici 
tu iala cu iubire-ai deblocat 

înalţi altare între noi şi fereci 

un dram de rugăciune-ngândurat 


ţi-am pus în palmă cheia înălţării 
prin slovă printre stele pe-nserat 
te-ai rătăcit în somnul mângâierii 
nici paşii nu-i aud de ce-ai plecat 


alene bate vântul în vecernii 

o rană n-are ochiul suturat 
prelinge lumi cu umbre şi vedenii 
când ai s-apari în visul meu furat 


tu nu-nţelegi că drumuri pietruite 
cu bătături scriu azi poveşti pe tălpi 
nu mai fugi în stări neprihănite 
nu-ţi afunda trăirile prin gropi 


cuvintele-s făcute să vibreze 

nu-ţi aduna un bolovan în gât 

îţi lasă fericirea să viseze 

poveşti vom scrie pe-nserat şi-atât 

Abandonez o sarabandă de idei, la gura unei sobe 
stinse. Pasiuni fierte la foc mic, în sticle parfumate cu 
aromele necunoaşterii, epateaza în floralul unei tristeţi 
amăgitoare. Becuri aprinse pâlpâie în ciudăţenia 
muţeniei, acoperite cu mantaua unor nisipuri 
mişcătoare. Fori aruncate pe seama unei vieţi, vâslesc 
prin noroiul absurdului. Cu picioarele goale fac plămadă 
ca să umplu goluri străine care îmi agasează 
credulitatea. Mila mă împiedică să desenez o cruce pe 
spatele odioşilor. 

prinşi în roată 


strânge-mă din lume c-o idee 
noapte e în mintea-ntunecată 
inima-i topită de scânteie 

prinde în conturu-i viaţa toată 


du-mă-n lanul cu trăiri flămânde 
bea-vom apă din bolta-nstelată 
tu vei fi fecior în clipe nude 

eu voi fi o strună dezmierdată 


ţine-mă de mână în secunde 
şoapte spune viaţa-mi ferecată 
doarme în tăcere se ascunde 
floare e în curgerea damnată 


salt să facem între lumi de taină 
lin plutirea s-accesăm pe dată 
saltul în lumină peste-o craină 
pleacă fruntea vieţii prinsă-n roată 

În pomul de la marginea anotimpurilor, apar si dispar 
fructe. Nu toate odată. Pe rând. Pe verticală sau pe 
orizontală, în funcţie de percepții. Într-o aparenţă a 
timpului şi spaţiului. Împingi imaginarul într-un 
paralelism ale cărui direcţii converg într-un punct. 
Opţiuni mai mult sau mai puţin concludente fac deliciul 
vieții. 

nu mai e timp 


nu vom mai fi azi doar tăcere 
nici rătăciri desculţe-n noapte 
sau pleonasme-n mângâiere 
pe rânduri rătăcite-n şoapte 


vom preschimba nisipu-n stele 
ne vom iubi nepământesc 
vom dezbrăca de vise pomii 

în strigătul dumnezeiesc 


vom răsturna din ape norii 

pe lacuri vor pluti văpăi 

în fulgere tuşesc vaporii 

când se transform-o stâncă-n ploi 


vom face frunza să rodească 
în soarele arid din umbră 

şi vom călca peste vedenii 
vom fi luceafăr din penumbră 


ne vom ascunde-ntre petale 
tristeţi vom pune în sclavie 

şi munţi strivi-vom în picioare 
iubirea fi-va veşnicie 


în zbor de vulturi printre îngeri 
topi-vom pietrele din lacrimi 
regrete plimbă-se-n pustiuri 
vom smulge viforul din patimi 

vom luneca în nemurire 

mai goi decât o stea de mare 
scoțând lumina din robie 
dintre nisipuri mişcătoare 


o clipă să simţim iubirea 
pe care-o vrem eternitate 
un infinit topit în rime 
identități nedivizate 

Joci riscant, înfrigurat tot timpul de îngrădiri. Joci... Ai 
jucat frigul, foamea, tristețea, acum prea plinul. Te joci 
cu evenimentele până într-o bună zi în care 

constaţi... Ce constaţi? 

A meritat risipa timpului? Sau țipătul însingurării? A 
meritat nesiguranța pasului sau frigul somnului? Pelinul 
ceaiului din ierni? 

Clipa nu se tânguie că a fost transformată în ieri, fără să 
o simţi? 

Întrebările le punem împreună. Tu trebuie să îţi dai 
răspunsurile. Numai ele îţi aparțin cu adevărat. 

de ce-uri 


de-atâtea ori am constatat 
că-n tine clipe-am deblocat 
chiar de n-ai meritat 


de-atâtea ori mă-ntorci pe dos 
şi-mi calci prin pasul nemilos 
ofrande-n ochi sticlos 


de-atâtea ori mi-ai aruncat 
la coşul minţii gândul dat 
de ce m-ai dezmierdat 


de nicăieri m-ai scris în nopţi 
cu degetul fără să poţi 
să baţi încet la porţi 


şi când iubeai făr-adăpost 
m-ai rupt din suflet fără rost 
de ce-alint ce n-a fost 


în stele de ţi-ai prins idei 
te-ai ridicat în ochii mei 
în dor de ce mă iei 


hai fugi în soartă răstignit 


cu-atât rămâi din ce-ai dorit 
somn bun, al meu iubit! 

Fată frumoasă cu părul de cânepă, în baldachinul 
senzaţiilor, îngropi pornirile unei omeniri. Fulger de 
zgomote topeşte construcţii monumentale, văruite cu 
laptele adâncurilor. 

Amesteci porniri carnale cu traume, topind văzul în 
auzul negândlirii. Te prelingi în strigătul efemer al 
lebedei în zborul ei spre alte lumi. 

Şi cânţi şi râzi şi plângi aburind pahare de şampanie, 
eclipsate de lumini incandescente. 

Vălul tău ascunde porniri incipiente, desăvârşite de 
şarpele care-ti împlineşte formele. Nuri conturaţi de 
priviri flămânde se umplu de arome bezmetice. 
Descui lacăte în care o simplă cheie nu are nicio 
valoare. 

de-ai să... 


de-ai să mă cauţi prinsă-n vreme 
nu voi mai fi în vremea ta 

doar lacrima o să mai cheme 

un geamăt într-o peruzea 


în zgomotul de pe coline 
va fi doar vântul în năvod 
nici stelele n-or să te-aline 
mă vor urma într-un exod 


nici clipa nu va şti de mine 
nici versul rătăcit la mal 
doar strigătul rămas prin zile 
plimba-va visul sideral 


din pasul celor două forme 
care-au visat la un liman 
găsi-vei numai nişte norme 
dezintegrate-n chin banal 

Clipe ştrangulate de insomnii îşi părăsesc trupul-victimă 
în pădurile copacilor seculari. Vin din istorie cu 
informaţii, spun poveştile omenirii, Îşi lasă amprentele 
sugrumate în existenţa mea, a ta... Îţi deschid pumnul 
încordat de emoție. Hotărăşti să îţi abandonezi fricile. 
Deschizi treptat ochii. Spaimele se-mprăştie, adâncul îşi 
trimite la suprafaţă mirele. EI întinde o mână pentru ea- 
neant. Ea coboară din haos, într-un travaliu al firescului, 
al cunoaşterii din necunoaştere, desfătând simţurile cu 
iubirea universală. 

Cercului îi fuge conturul. Cuplul alunecă pe linia curbă, 
lăsând în urmă vraja unor porniri discrete. Atingerea de 
inimi transformă nimicul în plăcere, infinitul devine 
accesibil, stigmatele se topesc în viscol. 

Tu adormi cu ochiul în ochiul meu, sorbind cunoaşterea 
pură trimisă de cCreatorul însuşi pentru eliberare. 
Rămân amprente, din nou amprente scrijelite de unul în 
celălalt în dansul artificiilor din sărbătoarea vieții. 

umeri în vânt 


aplomb devastat de iubirea dintâi 
toiag sfârtecat între şoapte de vis 
te pierzi în iubire cu ochii pustii 
şi-aduni prin trezvie un nou paradis 


priveşti pe furiş universul în doi 

apare plăcerea cu amplu-i tumult 

rămâi pe potecile vieţii pierdut 

şi vrei să trăieşti cât mai mult tot mai mult 


şi-alergi şi te zbaţi parcă nu-i început 
tu fost-ai pe-aici în blestemul de-apoi 
rămâi printre lacrimi căci mult te-a durut 
şi-ai vrea să-ţi rescrii paradisul în doi 


şi râzi şi te zbaţi şi-apoi plângi nou veşmânt 
îmbraci pe poteca ce-aleargă prin fum 

eşti vesel pe drum cu umerii-n vânt 

doar clipa adie pe bolta de scrum 


mă rupi în frânturi de poveşti pe poteci 
pământul e versul iubirii din noi 
amurgul din tine se stinge deschis 
spre lumea de vise descrisă în doi 

Ninge iubite! Ninge cu iubire! Noi am transformat-o în 
tăceri. Acum ninge cu tăceri. 

Se cern prin sita anilor, boabe îngheţate de vorbe 
mute, pornite din zvâcnirile şi trăirile sufletelor de sticlă. 
Ne-am mulțumit să le privim, să le sorbim petalele 
deşertăciunilor de pe buzele unor doze mari de whisky, 
să le adormim dintr-un anotimp în altul, fără să le 
atingem cu extremităţile ca să le simţim energiile, fără 
să ne conectăm energiile la energia Universală. Ne-am 
mulţumit să o trimitem pe a noastră, de la unul la altul, 
până am pierdut-o prin lume aproape de tot. 
Suspendaţi, privim zâmbetul dorului care eclipsează 
vorbele depărtărilor. 

Ninge iubite! Ninge cu iubire Universală! Noi n-o 
vedem, n-o simţim, suntem prea ocupați şi servili 
timpului. De aceea ne-am ofilit în noi. Hai să ne 
reconectăm la ea! 


fluturi-flori 


hai în braţele fierbânde într-o noapte la apus 

rupe lanţuri fără cârmă s-alergăm cu gândul dus 
scurs din tine plâns în mine într-un hohot peste timp 
fluturi dalbi pe geana vieţii să-nflorească-n anotimp 


hai în murmurul frenetic scris în visele dintâi 

să cioplim în zborul minţii ridurile din călcâi 
s-aruncăm un văl de alge peste-un tremur din fior 
să ne ridicăm din negru cu lumini care nu dor 


vino tu şi curgi prin mine vâlvătaie dintr-un vers 
să ne potolim în jocul unui mit de-o mână şters 
să păşim în universuri ca făclia în pustiu 

ca un strigăt de izbandă pentru sufletul târziu 


Cuprins 


visul de noapte 
sufletul ............ 
de ce, Doamne, doar toamne . 
uitat de lună . 
o definiţie .. 
timp rupt. 
rostogolim.. 
umbra unei umbre 
pocalul vieţii 
nuanţe de alb şi negru.. 
[EMIGRARE 
excepţii de la reguli. 
decenţă împărtăşită 
cresc adorm respir.. 
vieţi personificate 
poveste..... 
alt soare. 
iubite .. 
în salt. 


construcţie poetică .... 
de-ai şti... .. 


mit în profunzime. 
ea rază el soare .. 
vrajă între bariere 
delir... 
dezbrăcaţi de aripe. 
ce este...... 

sub cerul de nuiele... 
poveşti pe tălpi 
prinşi în roată .. 
nu mai e timp... 
de ce-uri. 
de-ai să... . 
umeri în vânt 
fluturi-flori 

